Drie tieners verdrink op Diasstrand | Oudtshoorn Courant
Drie tieners verdrink op Diasstrand
Friday, 16 January 2015, 05:30
Lede van die SAPD se Seegrenseenheid in die see by Diasstrand.
SUID-KAAP NUUS - Enkele dae voor die eerste skoolkwartaal van 2015 begin, het drie Mosselbaaise tieners Son-dagmiddag by Diasstrand verdrink.
Volgens inligting verskaf deur die Da Gamaskop-polisie, is die drie seuns, Ziggy Matthysen (14), Lesley Anderson (13) en Nathan Taute (13), almal afkomstig van Sewende Laan, KwaNonqaba. Hulle was saam strand toe genooi deur 'n volwasse man en sy verloofde, wat met nog kinders Diasstrand toe sou gaan.
Diasstrand is algemeen bekend vir sy sleurstrome en volgens die NSRI se amptelike ver-klaring, bestaan die vermoede dat die kinders slagoffers hiervan kon gewees het.
Lewensredders wat tydens die vakansieseisoen op Diasstrand diens doen, is op 4 Januarie van dié strand onttrek.
'n Amptelike verklaring uitgereik deur die NSRI lui dat 'n reddingspan omstreeks 14:29 ontbied is na Diasstrand, waar die voorval plaasgevind het.
'n Span, bestaande uit swemmers en die Vodacom Rescuer II-reddingstuig, is uitgestuur. Verskeie lede van die publiek, onder andere jong, plaaslike branderplankrryers, was reeds besig om een van die drenkelinge te probeer help.
Volgens die Da Gamaskop-polisie het die volwasse man, Wendell van Briesies, in wie se sorg die kinders na die strand gegaan het, ook gepoog om een van die kinders na veiligheid te bring en is deur 'n stroom meegesleur. 'n Bran-derplankryer wat die man na die strand help bring het, het aan die Mossel Bay Advertiser gesê dat die man baie getraumatiseerd was en later deur paramedici vir skok behandel moes word.
'n Onbekende vrou op die strand het kardio-respiratoriese resussitasie op Matthysen beoefen in 'n poging om hom by te bring, het ooggetuies gesê, en dit is deur die NSRI bevestig. Paramedici wat kort hierna op die toneel aangekom het, het egter die seun dood verklaar nadat die pogings onsuksesvol was.
Lede van die SAPD se seegrenseenheid wat ook ten tye die voorval in die omgewing was, het Taute en Anderson se liggame onder die wateroppervlak bemerk en hulle uit die water gehaal. Hulle is deur paramedici op die toneel dood verklaar.
Volgens ooggetuies, was beide die kinders se ouers, wat na die voorval op die toneel aangekom het, asook ooggetuies en ander lede van die publiek, getraumatiseerd.
Die Da Gamaskop-polisie het bevestig dat van die ouers reeds Sondag traumaberading ontvang het.
Lede van die SAPD se Seegrenseenheid nadat hulle een van die liggame van die tienerseuns na die oppervlak gebring het. Foto: Surf Mossel Bay